CELEX: 32022R0199
Language: hu
Date: 2021-12-02 00:00:00
Title: A Bizottság (EU) 2022/199 felhatalmazáson alapuló rendelete (2021. december 2.) az (EU) 2019/1241 európai parlamenti és tanácsi rendeletnek a norvég tőkehal északi-tengeri halászatában használható szelektáló eszközök tekintetében történő módosításáról

2022.2.15.   
               
               
                  HU
               
               
                  Az Európai Unió Hivatalos Lapja
               
               
                  L 33/1
               
            
         A BIZOTTSÁG (EU) 2022/199 FELHATALMAZÁSON ALAPULÓ RENDELETE
         (2021. december 2.)
         az (EU) 2019/1241 európai parlamenti és tanácsi rendeletnek a norvég tőkehal északi-tengeri halászatában használható szelektáló eszközök tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a halászati erőforrások és a tengeri ökoszisztémák technikai intézkedések révén történő védelméről, az 1967/2006/EK és az 1224/2009/EK tanácsi rendelet, továbbá az 1380/2013/EU, az (EU) 2016/1139, az (EU) 2018/973, az (EU) 2019/472 és az (EU) 2019/1022 európai parlamenti és tanácsi rendelet módosításáról, valamint a 894/97/EK, a 850/98/EK, a 2549/2000/EK, a 254/2002/EK, a 812/2004/EK és a 2187/2005/EK tanácsi rendelet hatályon kívül helyezéséről szóló, 2019. június 20-i (EU) 2019/1241 európai parlamenti és tanácsi rendeletre (1) és különösen annak 15. cikke (2) bekezdésére,
         mivel:
         
                     (1)
                  
                  
                     Az (EU) 2019/1241 rendelet V. melléklete regionális szinten meghatározott technikai intézkedéseket ír elő az Északi-tengerre, a Skagerrakra és a Kattegatra vonatkozóan.
                  
               
                     (2)
                  
                  
                     Amennyiben egy adott halászatban közvetlen állománygazdálkodási érdekkel bíró tagállamok úgy ítélik meg, hogy a regionális szinten meghatározott és az (EU) 2019/1241 rendelet V–XI. mellékletének B. részében előírt eszközökhöz képest alternatív szelektáló eszközök használatán alapuló alternatív intézkedések összeegyeztethetők a fiatal egyedek védelmével, a Bizottság az említett tagállamok által benyújtott közös ajánlás alapján felhatalmazáson alapuló jogi aktusok útján elfogadhat ilyen intézkedéseket.
                  
               
                     (3)
                  
                  
                     Az (EU) 2019/1241 rendelet 16. cikke szerint a halászatban közvetlen állománygazdálkodási érdekkel bíró tagállamok közös ajánlást nyújthatnak be a Bizottságnak az említett rendelet 15. cikkének (2) bekezdésében említett, a halászeszközök méret- és fajszelektáló jellemzőivel kapcsolatos technikai intézkedések elfogadása céljából. Az ilyen ajánlást benyújtó tagállamoknak tudományos bizonyítékkal kell szolgálniuk arra vonatkozóan, hogy az említett intézkedések egy meghatározott faj vagy fajok kombinációja tekintetében legalább olyan szelektivitási jellemzőkkel rendelkeznek, mint az említett rendelet V–X. mellékletének B. részében és XI. mellékletének A. részében meghatározott halászeszközök.
                  
               
                     (4)
                  
                  
                     Belgium, Dánia, Franciaország, Hollandia, Németország és Svédország (az ún. Scheveningen-csoport) közvetlen állománygazdálkodási érdekkel rendelkezik az északi-tengeri halászatban. Az Északi-tengerrel foglalkozó tanácsadó testülettel folytatott konzultációt követően a Scheveningen-csoport 2020. február 26-án az (EU) 2019/1241 rendelet 15. cikke alapján közös ajánlást nyújtott be a Bizottsághoz, amelyben felhatalmazáson alapuló jogi aktusra tett javaslatot az említett rendelet V. melléklete B. részének abból a célból történő módosítása érdekében, hogy a szóban forgó rendelet V. melléklete B. részében meghatározott, legfeljebb 35 mm rácsrúdtávolságú szelektáló rács alternatívájaként a norvég tőkehal északi-tengeri halászatában alapintézkedésként lehetővé váljon egy másik fajszelektáló eszköz alkalmazása is.
                  
               
                     (5)
                  
                  
                     A közös ajánlással kapcsolatban 2021. szeptember 30-án konzultációra került sor a halászati szakértői csoporttal. Az Európai Parlament megfigyelőként részt vett az ülésen.
                  
               
                     (6)
                  
                  
                     A Halászati Tudományos, Műszaki és Gazdasági Bizottság (HTMGB) arra a következtetésre (2) jutott, hogy a szelektáló eszköz használata valószínűleg a járulékos fogások (tömegben és egyedszámban kifejezett) arányának csökkenését eredményezné, valamint azt, hogy a norvég tőkehalnál nagyobb méretű, járulékosan kifogott fajok (például tőkehalfélék) hasznosítási kor- és méretösszetétele változatlan marad vagy javul a szelektáló ráccsal folytatott halászathoz képest. A HTMGB megjegyezte, hogy a 15 cm-nél kisebb egyedek a teljes járulékos fogásnak csak kis hányadát teszik ki, valamint arra a következtetésre jutott, hogy a szelektáló rács alkalmazásához képest a szelektáló eszköz használata jelentősen csökkentené a norvég tőkehal halászatában ejtett járulékos fogásokat.
                  
               
                     (7)
                  
                  
                     Az (EU) 2019/1241 rendeletet ezért ennek megfelelően módosítani kell.
                  
               
                     (8)
                  
                  
                     Mivel az e rendeletben előírt intézkedések közvetlenül érintik az uniós hajók halászati idényének tervezését és az ahhoz kapcsolódó gazdasági tevékenységeket, e rendeletnek a kihirdetése után azonnal hatályba kell lépnie. Mivel a norvég tőkehal halászata szeptembertől decemberig tart, ezt a rendeletet 2021. szeptember 1-jétől indokolt alkalmazni. Az ilyen visszaható hatályú alkalmazás nem sérti a jogbiztonság és a bizalomvédelem elvét,
                  
               ELFOGADTA EZT A RENDELETET:
         
            1. cikk
            Az (EU) 2019/1241 rendelet V. melléklete az e rendelet mellékletében foglaltak szerint módosul.
         
         
            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
            Ezt a rendeletet 2021. szeptember 1-jétől kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. december 2-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 198., 2019.7.25., 105. o.
         
         
            (2)  https://stecf.jrc.ec.europa.eu/documents/43805/2786172/STECF+PLEN+20-03.pdf
      
      
         
            MELLÉKLET
            Az V. melléklet B. részének 1.4. pontjában a táblázat kilencedik bejegyzése a következőképpen módosul:
            
               
                           Szembőség
                        
                        
                           Földrajzi terület
                        
                        
                           Feltételek
                        
                     
                           „Legalább 16 mm
                        
                        
                           Egész terület
                        
                        
                           Olyan kis méretű nyílt vízi fajok célzott halászata, amelyek másutt nem szerepelnek a táblázatban.
                           A norvég tőkehal célzott halászata. A következő eszközök egyikét kell felszerelni:
                           
                                       1.
                                    
                                    
                                       egy legfeljebb 35 mm rácsrúdtávolságú szelektáló rács;
                                    
                                 
                                       2.
                                    
                                    
                                       egy szelektáló eszköz (*1), feltéve, hogy teljesülnek a következő feltételek:
                                       
                                                   i.
                                                
                                                
                                                   a szelektáló eszköz maximális szembősége 70 mm, és PVC-ből vagy hasonló rugalmas anyagból készült felínemelő lappal kell felszerelni;
                                                
                                             
                                                   ii.
                                                
                                                
                                                   amennyiben a szelektáló eszköz belsejében, a kúpos részben egy „vitorlát” szerelnek fel, annak PVC-ből vagy más hasonló rugalmas anyagból kell készülnie, méretének pedig olyannak kell lennie, hogy ne fedje le a felszerelésének helye szerinti hálórész keresztmetszetének 75 %-át; valamint
                                                
                                             
                                                   iii.
                                                
                                                
                                                   a szelektáló eszköz csúcsát legalább 50 x 50 cm méretű kijárati nyílással kell ellátni.
                                                
                                             
                                 A homoki garnéla és a rózsás garnéla célzott halászata. A halászeszközre a nemzeti vagy regionális szintű szabályokkal összhangban szeparáló vonóhálót vagy szelektáló rácsot kell felszerelni.
                        
                     
            
               (*1)  »Szelektáló eszköz«: az alábbi kritériumoknak megfelelő kúpos háló:
            
                        (1)
                     
                     
                        a zsákvég elé illesztik oly módon, hogy a kúp elülső éle vagy alja a zsákvég vagy toldat elülső részében a vonóháló teljes kerületéhez rögzítve legyen;
                     
                  
                        (2)
                     
                     
                        a vonóháló alsó hálórészéhez rögzített, csúcsos formára szűkül össze;
                     
                  
                        (3)
                     
                     
                        a szelektáló eszköz csúcsának és a zsákvégnek a találkozásánál egy kijárati nyílás található;
                     
                  
                        (4)
                     
                     
                        lehetővé teszi, hogy a norvég tőkehal áthaladjon rajta, majd elakadjon a zsákvégben, a járulékosan fogott halakat pedig kivezeti a kijárati nyíláson keresztül.”